
               ОБЩИНА ПАВЕЛ БАНЯ
гр. Павел баня, 6155







тел.: 00359/4361/3260

ул.“Освобождение“ № 15





e-mail: mayor@pavelbanya.bg
П Р О Е К Т !
  
Н А Р Е Д Б А   
ЗА УСЛОВИЯТА И РЕДА 
ЗА СЪСТАВЯНЕ НА БЮДЖЕТНА ПРОГНОЗА 
ЗА МЕСТНИТЕ ДЕЙНОСТИ И 
ЗА СЪСТАВЯНЕ, ОБСЪЖДАНЕ, ПРИЕМАНЕ, 
ИЗПЪЛНЕНИЕ И ОТЧИТАНЕ НА ОБЩИНСКИЯ 
БЮДЖЕТ НА ОБЩИНА ПАВЕЛ БАНЯ
  
РАЗДЕЛ I

Общи положения

Чл. 1(1) С тази Наредба се определят условията и реда за:

1. съставяне на бюджетната прогноза за местните дейности в Община Павел баня;

2.съставяне, обсъждане, приемане, изпълнение, промяна и отчитане на общинския бюджет на Община Павел баня;

3. изготвяне, утвърждаване и актуализиране на разчетите за сметките за средства от ЕС;

4. функциите на общината и  и Общинския съвет;

5. взаимоотношенията с органи на централната власт, второстепенните разпоредители с бюджет  и от по-ниска степен разпоредители, други общини; 

4. управлението на общинския дълг.

(2) Наредбата регламентира управлението на общинския бюджет, на сметките за средства от Европейския съюз и общинския дълг при спазване принципите за всеобхватност, отчетност и отговорност, адекватност, икономичност, ефикасност, ефективност, прозрачност, устойчивост и законосъобразност и в интерес на местната общност.
Чл. 2 (1) Бюджетният процес включва всички етапи на  подготовка, обсъждане, приемане, изпълнение и отчитане на общинския бюджет, в съответствие с бюджетната процедура, настоящата наредба и правилата на СФУК на Община Павел баня, за които се прилагат специфични механизми за наблюдение и анализ и се осигурява прозрачност.

 (2) Общинският бюджет е:

1. самостоятелен бюджет, извън републиканския и включва собствени приходоизточници и субсидии от държавата;

2. годишен финансов план за приходите и разходите на общината за една бюджетна година, който се съставя, обсъжда, приема, изменя, изпълнява и отчита съгласно закона и тази наредба;

3. финансова сметка, която включва всички постъпления и плащания за дейността на общината за съответната бюджетна година с изключение на постъпленията и плащанията, за които се прилагат сметки за средства от Европейския съюз, и на операциите с чужди средства, за които са обособени сметки за чужди средства съгласно изискванията на закона;

4. основен документ на политиката на общината, съставен и обсъден с местната общност;
5. ръководство за оперативна дейност.;
Чл. 3 (1) Участниците в бюджетния процес осъществяват своите правомощия в съответствие със закона, настоящата наредба и Правилник за организацията,и дейността на общинския  съвет, неговите комисии и взаимодействието му с общинската администрация -  Павел баня, както следва :

1.Общински  съвет:

· приема и изменя годишния бюджет на общината по предложение на кмета;

·  осъществява контрол и приема отчета за изпълнението на годишния бюджет при условията на настоящата наредба;
·  одобрява бюджетната прогноза в съответствие със закона.
2. Кметът  на общината:

· организира и ръководи съставянето, внасянето в общинския съвет и изпълнението на общинския бюджет;

· съставянето на бюджетната прогноза , в съответствие със закона и при условията на тази наредба.

3. Общинска администрация – осъществява оперативно изпълнение на възложените задачи в бюджетния процес.
4. Второстепенните и от по-ниска степен разпоредители с бюджет -  осъществяват оперативно изпълнение на утвърдените им бюджети и/или разчети.

5. Местната общност :

· осъществява публичен контрол върху разходването на бюджетни средства;

· дава предложения при всички етапи на бюджетния процес.

 (2) Кметът на община Павел баня като първостепенен разпоредител с бюджет:

1. разработва и утвърждава правила за организация на бюджетния процес, включително и определя правата и отговорностите на разпоредителите с бюджет от по-ниска степен;

2. предлага за определяне от общинския съвет на разпоредителите с бюджет от по-ниска степен;

3. определя разпоредителите от по-ниска степен, които прилагат делегиран бюджет, в случаите определени по закон;

4. упражнява контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.

(3)Кметът на община Павел баня като разпоредител със сметки за средства от Европейския съюз:

1. организира разработването на разчетите за сметки от средства от Европейския съюз;

2. внася проект на годишен индикативен разчет за сметки от средства на ЕС; 
3.организира разработването на детайлен разчет на сметките за средства от ЕС по отделните общински проекти, в съответствие с изискванията на съответния управляващ орган  и на Министерство на финансите.

4. утвърждава разработения детайлен разчет по т.3;

5.изпълнява и други функции, произтичащи от конкретните правила за управление, разпореждане и отчитане на сметките за средства от ЕС 

Чл.4 (1)Бюджетът на общината се съставя и изпълнява за една бюджетна година.

(2) Бюджетът на общината започва от 01 януари и приключва на 31 декември на съответната година.

(3)Бюджетът се съставя в официалната национална валута за страната. 
Чл. 5 (1)В общината :

1. първостепенен разпоредител с бюджет е Кметът на общината;
2. второстепенни разпоредители с бюджет са определените с решение на общинския съвет, по предложение на Кмета на общината ръководители на бюджетни организации  и звена, а при колективни органи – техните председатели, освен ако с нормативен акт  е определено друго.
3. Второстепенни  разпоредители с бюджет, прилагащи делегиран бюджет, са определените по закон или въз основа на закон са определени от първостепенния разпоредител да прилагат делегиран бюджет.
4. Разпоредители от по-ниска степен са определените с решение на общинския съвет Павел баня, по предложение на Кмета на общината ръководители на структурни звена на бюджетни организации, които може и да не са юридически лица, чийто бюджет се включва в бюджета на съответен разпоредител с бюджет от по-висока степен.
(2)Разпоредителите с бюджет по ал.1, т.2 и т.4 се определят от Общинския съвет по предложение на Кмета на община Павел баня.

(3) Кметът на община Павел баня  може да делегира правомощията си на първостепенен  разпоредител с бюджет по реда и условията на Закона за публични финанси.

(4) Кметът на общината, в случаите по ал.3 и съответното упълномощено лице, упражняват контрол по планирането, съставянето, изпълнението и отчитането бюджетите на разпоредителите с бюджет от по-ниска степен. 
РАЗДЕЛ II
Финансова политика и управление

Чл.6 (1) Финансовата политика на общината представлява система от цели, принципи на управление, приоритети и правила относно местните финанси, която осигурява:

1. бюджетна рамка, гарантираща предоставяне на такова равнище на общинските услуги, което отговаря на потребностите и на възможностите на местната общност;

2.достатъчно гаранции за способността на общината да  отговаря своевременно на промените в потребностите на местната общност по отношение на предоставяните услуги,

3. стабилно финансово състояние;

4. балансирано бюджетно салдо.

Чл. 7 (1) Целите на общината се определят в общинския план за развитие, общинските стратегии, прогнозите за развитие на общината и програмата за управление за срока на мандата.

(2) Ежегодно на базата на документите по ал. 1, приетите от общинския годишни планове и програми и актуализираната бюджетна прогноза, Кметът на общината определя годишните оперативни цели по общинския бюджет.  Годишните оперативни цели могат да се формулират и по области на политиката.

(3) Въз основа на годишните оперативни цели по ал. 2, общинската администрация, звената на общината, общинските предприятия и разпоредителите от по-ниска степен, разработват прогнозна годишна програма за тяхната реализация и очакваните резултати от нейното изпълнение. Програмата включва и проект на разчет за необходимите ресурси, който се предлага да бъде включен в общинския бюджет.  

(4) Принципите на управление са съвкупност от правила, процедури, норми за поведение на участниците в бюджетния процес.

Чл. 8 (1) Политиката за управление на текущия бюджет представлява система от правила и процедури, осигуряващи финансиране на текущите разходи чрез:

1. приходите от местни данъци, такси, неданъчни приходи, глоби и санкции и дарения;
2. изравнителната субсидия от централния бюджет;
3. други трансфери от централния бюджет;
4. преходния остатък от предходната година.
(2) Текущи разходи за местни дейности не могат да се финансират с дългосрочен общински дълг, по смисъла на Закона за общинския дълг (ЗОД).

(3) Ангажименти за самостоятелно финансиране от община Павел баня на услуги с регионален обхват могат да бъдат поемани само след конкретно решение на общинския съвет и при условие, че са планирани в общинския бюджет.

Чл. 9(1) Политиката за управление на инвестициите и активите представлява система от правила и процедури, осигуряващи:

1. приоритетно осигуряване на инвестиции, минимизиращи бъдещи разходи за поддръжка и/или замяна; 

2. защита на инвестициите;

3. поддържане на общинските активи на такова приемливо равнище, което позволява защита на извършените инвестиции и минимизиране на бъдещи разходи за поддръжка и/или замяна;

4. средно- и дългосрочно планиране и управление на инвестиционните разходи;

5. точно определяне на текущите разходите за всеки актив, както и приходите от неговата експлоатация.

6. разходване на постъпления от продажба на общински нефинансови активи само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура;
7. разходване на постъпленията от приватизация само за придобиване и основен ремонт на дълготрайни активи, за разходи, свързани с приватизационния процес, както и за погасяване на ползвани заеми за финансиране на проекти на социалната и техническата инфраструктура.
(2) Инвестициите включват разходите за основен ремонт на материалната база и инфраструктурата, за придобиване на дълготрайни материални и нематериални активи, за придобиване на земя и други.

(3) Капиталовите разходи за текущата година се планират в съответствие с:

1. дългосрочната инвестиционна програма и конкретните неотложни потребности на бюджетните звена;

2. предложенията на местната общност;

3. прехвърлените задължения, включително и по поет общински дълг в частта за капиталови разходи.

4. задължения за съфинансиране по национални, регионални и международни програми и проекти.

(4) Източници за финансиране на капиталовите разходи са:

1. определените със закон или акт на Министерския съвет средства за капиталовите разходи за делегираните от държавата дейности и за местните дейности;

2. приходи от продажба на нефинансови активи;

3. средства от програми и проекти;

4. средства от дарения;

5. собствени приходи; 

5. заемни средства.

Чл.10 (1) Политиката по управление на приходите представлява система от правила и процедури, осигуряващи:

1. поддържане и актуализиране на бюджетни прогнози за приходите;

2. прилагане на консервативен подход на планиране, с оценка на потенциалните външни неблагоприятни икономически въздействия;

3. наблюдение на приходите с еднократен характер и въвеждане на специални мерки за компенсирането им в случай на риск от неизпълнението им;

4. интегрирано използване на методите „анализ на тенденциите” и „анализ на облозите, недоборите и събираемостта” при прогнозиране на данъчните приходи. 

5. определяне на такси и цени на услуги в случаите, когато потребителите на конкретна услуга са ясно определени и разходите за нейното предоставяне могат да бъдат изчислени точно.

6. цялостно възстановяване на разходите (текущи, капиталови и за обслужване на дълга), извършени за предоставяне на конкретна услуга за сметка на постъпленията от такси и цени, определени за тази услуга.

7. най-малко веднъж годишно извършване на анализ на разходите и размера на таксите и цените на услуги, като при необходимост се предлагат за утвърждаване от общинския съвет съответните актуализации и изменения.

8. планиране на приходите от глоби, наказателни лихви и неустойки на база изпълнение от предходната година и въз основа на издадени и влезли в сила изпълнителни листове.

Чл. 11 (1) Политиката по резервите е система от правила и процедури, осигуряващи поддържането на ресурс за неотложни и непредвидени разходи, който да се използва за преодоляване на временен недостиг на бюджетни средства, за покриване на необходими еднократни разходи и/или като източник на лихвени приходи.

(2) Резервът може да бъде общ и целеви, като конкретният му размер се определя с решението на общински съвет за приемане на общинския бюджет и като общ размер не може да надвишава 10 на сто от общия размер на разходите по бюджета на общината.

(3) При планирането на резервите се използват следните лимити:

1. за делегираните държавни дейности - не повече от 10% от средствата, определени по стандартите за делегираните от държавата дейности,  с изключение на учебните и детски заведения и обслужващи звена, прилагащи системата на делегирани бюджети.

2. за учебните и детски заведения и обслужващи звена, прилагащи системата на делегирани бюджети – не повече от нормативно определения лимит.

3. за останалите дейности - до 10% от собствените приходи.

Чл. 12(1) Правилата и процедурите по настоящия раздел се синхронизират и интегрират в Системата за финансово управление и контрол на община Павел баня. 

(2) В изпълнение на своите правомощия, кметът на общината може да утвърждава и други специфични правила, процедури, механизми и заповеди, с които се осигурява изпълнението настоящия раздел.

РАЗДЕЛ III
Фискални правила

Чл. 13(1) При съставянето, приемането и изпълнението на общинския бюджет се спазват  съответните приложими за общините  фискални правила, определени по Закона за публичните финанси.

(2) Средносрочната цел за бюджетното салдо по бюджета на общината, изчислено на касова основа, е придържане към балансирано бюджетно салдо.

(3) Средният темп на нарастване на разходите за местни дейности по общинския бюджет за прогнозирания средносрочен период не следва да надхвърля средния темп на нарастване на отчетените разходи за местни дейности за последните четири години.

(4) По-висок темп на нарастване на разходите спрямо този по ал. 3 се допуска само при компенсиране с допълнителни мерки, водещи до увеличаване на бюджетните приходи.

(5) Допълнителните мерки по ал. 3 следва да водят до устойчиво нарастване на собствените общински приходи и да нямат еднократен характер.

(6) Мерки, водещи до трайно намаляване на бюджетните приходи, се компенсират с мерки за трайно намаляване на разходите.

(7) В обяснителните записки по общинския бюджет се включва информация за изпълнението на съответните правила по ал.1, ал.2 и ал.3 и на мерките по  ал.5 и ал.6 , ако са предприети.

(8) В случаите на отклонение на  правилата по ал.1-6, общинският съвет, с решението за приемане на общинския бюджет и/или на бюджетната прогноза приема програма с мерки за стабилизация.

(9) Правилата по горните алинеи се прилагат и от второстепенните разпоредители с бюджет.

(10) Кметът на община Павел баня определя реда и условията за наблюдение и контрол на изброените по-горе показатели, включително и по второстепенни разпоредители.

Чл. 14(1) Годишният размер на плащанията по общинския дълг във всяка отделна година не може да надвишава нормативно определените лимити в чл.32, ал.1 от Закона за публичните финанси 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

(2) Номиналът на издадените през текущата бюджетна година общински гаранции не може да надвишава нормативно определените лимити в чл.32, ал.2 от Закона за публичните финанси 5 на сто от общата сума на собствените приходи и общата изравнителна субсидия по последния годишен отчет за изпълнението на бюджета на общината.

(3) Годишният размер на плащанията  по дълга  включва:  дължимата главница, лихви, такси, комисионни и други плащания по поетия от общината дълг.

(4)Когато предстоящо плащане по съществуващ дълг, който е предмет на рефинансиране, е дължимо на дата, предхождащо датата на поемане на рефинансиращия дълг, общината е длъжна да задели паричен резерв за предстоящото плащане по съществуващия дълг в рамките на размера, определен по ал.1

(5)В ограничението по ал.1 не се включва дългът на общината по временни безлихвени заеми  и по предоставени заеми от други лица от сектор «Държавно управление»

(6) Максималният размер на дълга, който може да бъде поет от общината през бюджетната година извън ограничението по ал.1 и извън случаите по ал.5 за авансово финансиране на  плащания по проекти, финансирани със средства от Европейския съюз, се определя със закона за държавния бюджет за съответната година. 

Чл.15. (1)Кметът на общината:

1.организира  изпълнението на определените от министъра на финансите ред, начин и срокове за предоставяне на информация за състоянието и движението на дълга, включително за намерения за поемане на дълг, както и за издаване на гаранции.

2. утвърждава условията и реда за осъществяване на текущо наблюдение на фискалните правила по този раздел.
(2)Общинският съвет определя с решението за  приемане на общинския бюджет за съответната година:


1.максималния размер на новия общински дълг;


2.общинските гаранции, които могат да бъдат издадени през годината;


3.максималния размер на общинския дълг и общинските гаранции към края на бюджетната година.

(3) С настоящата Наредба са определени условията и редът за извършване на промени, наблюдение, оценка и контрол на показателите по чл.94, ал.3, т. 1 и 2 и ал. 6 от Закона за публичните финанси. 
РАЗДЕЛ ІV
Бюджетна процедура. Съставяне на средносрочната  бюджетна прогноза и на общински бюджет

Чл. 16 (1) Бюджетната процедура на общината включва етапите, сроковете, разпределението на отговорностите и изискванията за съставянето, обсъждането, приемането, изпълнението и отчитането на бюджетната прогноза за местните дейности, общинския бюджет и годишните разчети за сметките от Европейския съюз. 

(2) Кметът на общината, в съответствие с нормативната уредба, утвърждава бюджетен календар или график, включващ етапите, сроковете, разпределението на отговорностите и изискванията за съставянето на бюджетната прогноза.

 (3) Съставянето на бюджетната прогноза за местните дейности се организира от кмета на общината, като се включват и прогнози за:

1. общинските сметки за средствата от Европейския съюз - по основни показатели;

2. динамиката и състоянието на общинския дълг и на дълга, гарантиран от общината;

3. приходите, разходите и останалите показатели по чл. 14 от Закона за публичните финанси за контролираните от общината лица, които попадат в подсектор "Местно управление" и чиито операции и средства не са включени в общинския бюджет;

4. финансите на контролираните от общината дружества и други лица, включително информация за прогнозните приходи, разходи и инвестиции, очакваната динамика и състоянието на техния дълг, финансови резултати, очакван размер на дивидента за общината, прогнозни стойности за субсидии, капиталови трансфери и други предоставяни от общината средства, изпълнение на проекти по програми на Европейския съюз;

5. очаквания ефект върху показателите на общинските финанси, включително за лицата по т. 3 и 4 от публично-частни партньорства и концесии за срока на прогнозата и до края на действието на съответните договори, както и от други съществени, извършени или планирани сделки и операции на общината и нейните подведомствени разпоредители, които нямат пряк касов ефект върху бюджета на общината за периода на прогнозата.

(4) Бюджетната прогноза на общината се разработва в съответствие с утвърдените политики по Раздел ІІ от глава шеста от Закона за публичните финанси,  със съдействието на кметовете на кметства, второстепенните разпоредители с бюджети на базата на:

1. указанията на министъра на финансите;

2. допусканията за развитието на региона и общината;

3. приетите от общинския съвет стратегия, прогнози за развитие на общината и общинския план за развитие;

4. фискалните правила и ограничения, определени в Закона за публичните финанси;

5. предложенията на местната общност;

6. предложенията на второстепенните и разпоредители с бюджет от по-ниска степен, както и на бюджетните организации.

(5) Кметът на общината внася в Общинския съвет разработената бюджетна прогноза.
(6) Общински съвет – Павел баня одобрява бюджетната прогноза по предложение на кмета на общината  в сроковете, определени в бюджетната процедура.
(7) кметът на общината представя в МФ бюджетната прогноза в сроковете, определени в  указанията за бюджетната процедура.

(8) кметът на общината може да упълномощи длъжностни лица от състава на администрацията за изпълнение на ангажиментите му по ал.7

Чл. 17 (1) Кметът на общината разработва проекта за общинския бюджет по показателите по чл.45 от Закона за публични финанси  със съдействието на кметовете на кметства, второстепенните разпоредители с бюджет на базата на:

1. одобрената от Министерския съвет средносрочна бюджетна прогноза, включително размера на бюджетните взаимоотношения, както и одобрената през текущата година бюджетна прогноза по чл. 16, ал. 6;

2. указанията по министъра на финансите по чл. 67, ал.6 и чл. 82, ал.4 от Закона за публичните финанси;

3. разделението на дейностите и определените натурални и стойностни показатели за делегираните от държавата дейности съобразно съответните специални закони;

4. задълженията по предявени вземания по влезли в сила съдебни решения;

5. прогнозата за очаквания размер на нови задължения за разходи и за поемане на ангажименти за разходи;

6. задълженията по финансиране на общинския дълг и намеренията за поемане на нов общински дълг, както и максималния размер на общинския дълг и на общинските гаранции към края на бюджетната година;

7. задълженията по национални и регионални програми и проекти;

8. други бюджетни, отчетни и статистически показатели на касова и начислена основа;

9. приетите през годината решения на общинския съвет;

10.предложенията на второстепенните разпоредители с бюджети, на Председателя на общинския съвет за дейността на общинския съвет, както и на други организации, получаващи субсидия от общинския бюджет;

11. други оценки и прогнози;

12. кметът писмено (със заповед или с писмо) определя конкретните правомощия, срокове, отговорности и задачи на разпоредителите с бюджет, звената и служителите от администрацията по подготовката на проекта на общински бюджет. 

(2) В изпълнение на ал. 1 Кметът на общината може да дава указания до второстепенните разпоредители с бюджети, в които да определя срокове за представяне на проектите.

(3) Проектът на бюджета включва:

1. Бюджет на делегираните от държавата дейности;

2. Бюджет на местните дейности;

3. Бюджет на делегираните от държавата дейности, дофинансирани с местни приходи;

(4) Кметът на общината представя проекта на бюджет за публично обсъждане от местната общност в рамките на срока по чл. 84, ал. 6 от Закона за публичните финанси - до 20 работни дни от обнародването на закона за държавния бюджет за съответната година, като оповестява датата на обсъждането най-малко 7 дни предварително на интернет страницата на общината и в местните средства за масово осведомяване.

(5) Публичното обсъждане се провежда по ред, определен от общински съвет;

(6) За постъпилите предложения се съставя протокол, който се прилага като неразделна част от проекта за бюджет при внасянето му от кмета на общината за разглеждане от общинския съвет. 

(7) Проектът на бюджет се придружава от разчети по показатели по единната бюджетна класификация, определени с указанията на министъра на финансите, от индикативен годишен разчет за сметките на средствата от Европейския съюз  и от прогнозите по чл.16 от тази наредба.

(8) Кметът на общината  утвърждава правила за разработване на индикативен годишен разчет за сметките от ЕС и от прогнозите по чл.16, ал.6, както и формата за тяхното представяне.

(9) Кметът на общината внася в общинския съвет окончателния проект на бюджет на общината, индикативния годишен разчет за сметките за средства от Европейския съюз и новата бюджетна прогноза за следващите три години в срок до 20 работни дни от обнародването на закона за държавния бюджет за съответната година.

РАЗДЕЛ V
 Приемане на Бюджета на общината 
Чл. 18 (1) Проектът на бюджет на общината се разглежда и приема по реда, определен в Правилника  за организацията и дейността на общинския  съвет, неговите комисии и взаимодействието му с общинската администрация - Павел баня
(2) С решението за приемане на бюджета на общината, общинският съвет определя размерите на:

1. приходите от местни данъци; от такси; от услуги и права, предоставяни от общината; от разпореждане с общинска собственост; от  глоби и имуществени санкции; от лихви и неустойки; от други постъпления; от помощи и дарения;

2. разходите за делегирани от държавата и за местни дейности, включително и във функционален разрез съгласно единната бюджетна класификация, по видове разходи за: персонал; издръжка; лихви; помощи и обезщетения за домакинства; текущи субсидии; капиталови разходи;

3. бюджетните взаимоотношения с централния бюджет (съответстващи на приетите със закона за държавния бюджет за съответната година) и с други бюджети и сметки за средства от Европейския съюз;

4. бюджетното салдо;

5. финансирането;

6. резерва;

7. допълнителното финансиране на делегираните от държавата дейности със средства от собствените приходи и от изравнителната субсидия.
(3) Резервът по ал.2, т.6 може да бъде в размерите, определени в чл.11, ал.3 на настоящата Наредба.
(4) Допълнителното финансиране по ал.2, т.7 се определя по предложение на кмета на общината.
(5) С решението по ал. 2 общинският съвет одобрява и:

1. максималния размер на новите задължения за разходи, които могат да бъдат натрупани през годината по бюджета на общината, като наличните към края на годината задължения за разходи не могат да надвишават 15 на сто от средногодишния размер на отчетените разходи за последните четири години; ограничението не се прилага за задължения за разходи, финансирани за сметка на помощи и дарения;

2. максималния размер на ангажиментите за разходи, които могат да бъдат поети през годината, като наличните към края на годината поети ангажименти за разходи не могат да надвишават 50 на сто от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения;

3. размера на просрочените задължения от предходната година, които ще бъдат разплатени от бюджета за текущата година – в %;

4. размера на просрочените вземания, които се предвижда да бъдат събрани през бюджетната година – в %;

5. лимита за поемане на нов общински дълг, максималния размер на общинския дълг и на общинските гаранции към края на бюджетната година;

6. разчетите за разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи;

7. други показатели, включително такива, определени в закона за държавния бюджет за съответната година;

8. индикативен годишен разчет за сметките за средства от Европейския съюз;

9. актуализирана бюджетна прогноза;
10. допълнителните правомощия на кмета и условията за разпределение на резерва;
11. второстепенните разпоредители с бюджети за съответната година;

12.конкретни правила за съответната година, които се прилагат и от разпоредителите с бюджет от по-ниска степен.

(6) Със закона за държавния бюджет за съответната година може да се определи друг размер на ограниченията по ал.5, т.1 и т.2, като в този случай се прилагат специфичните за съответната година размери.

(7) Общинския съвет приема бюджета на общината по показателите по чл.45 от Закона за публичните финанси в срок до 15 работни дни от внасянето му от кмета на общината. 

(8) Приетият от общинския съвет бюджет на общината  по ал. 7 се разпределя по тримесечия, като разпределението се утвърждава от кмета на общината.

(9) В срок до 10 работни дни след приемането му от общинския съвет, бюджетът на общината се публикува на интернет страницата на общината.

(10) Бюджетът на общината  и информацията към него се предоставят на Сметна палата и Министерство на финансите по чл. 97 от Закона за публичните финанси в срок до един месец след приемането му.

Чл. 19 (1) В случай, че до началото на бюджетната година държавният бюджет не бъде приет от Народното събрание, приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при спазване на фискалните правила по закон и по реда и условията на настоящата наредба .

(2) В случай че до началото на бюджетната година държавният бюджет е приет от Народното събрание, за периода до приемането на бюджета на общината от общинския съвет месечните разходи за делегираните от държавата дейности се извършват в размери не по-големи от утвърдените със закона за държавния бюджет за съответната година бюджетни взаимоотношения на общината, а разходите за местни дейности се извършват в размери не по-големи от размера на разходите за същия период на предходната година.

РАЗДЕЛ VI
Изпълнение и текущо наблюдение на бюджета на общината

Чл.20 (1)Кметът на общината, като първостепенен разпоредител с бюджет не може да извършва разходи и да поема задължения за разходи за текущата година, надхвърлящи общия размер на утвърдените разходи и задължения за разходи по общинския бюджет
(2) Второстепенните и от по-ниска степен разпоредители с бюджет не могат да извършват разходи и да поемат задължения за разходи за текущата година, надхвърлящи общия размер на определените от първостепенния разпоредител разчети.

(3) Наложените санкции и неустойки, както и неправомерно усвоеното безвъзмездно финансиране са за сметка на утвърдения бюджет, доколкото със закон не е определено друго.

Чл.21 (1) При временни касови разриви по бюджета на общината, по решение на  общинския съвет може да се отпуска безлихвен заем за сметка на свободните средства от други източници, със срок за възстановяване не по-дълъг от края на бюджетната година.

(2) С решение на общинския съвет от бюджета на общината могат да се отпускат безлихвени заеми на други общини, както и на други бюджетни организации, чиито бюджети не са част от държавния бюджет, със срок за възстановяване не по-дълъг от края на следващата бюджетна година. Отпускането на заеми не трябва да възпрепятства своевременното разплащане на задълженията по бюджета на община Павел баня, като отпускаща заема.

Чл.22 (1) За авансово финансиране на плащания по проекти, финансирани със средства от Европейския съюз и от други международни програми и договори, освен по реда на авансово финансиране по реда на чл.142, ал.1 от Закона за публичните финанси, могат да се отпускат временни безлихвени заеми.

1.от сметките за средства от Европейския съюз на общината – с решение на общинския съвет, като в случай, че не може да се извършат плащания от сметки за средства от Европейския съюз, от които са предоставени безлихвени заеми, дължимите суми се изплащат от общинския бюджет. 

2. от общинския бюджет -  - с решение на общинския съвет.

(2) Сумите от заемите по ал.1 се отнасят по бюджета или сметката за средства от Европейския съюз, ако е обособена такава.

(3)Разпоредбите на ал.1 и 2 се прилагат, при условие, че не противоречат на установените правила в Европейския съюз, както и на договорите, условията и изискванията на програмите и проектите.

(4) Срокът за погасяване на заеми по ал.1 се обвързва със сроковете на ползването на съответното финансиране със средства от Европейския съюз и от други международни програми и договори и свързаното с тях национално съфинансиране и може да превишава края на бюджетната година.

(5) Отпускането на заемите по реда на ал.1 -4 не следва да възпрепятства своевременното разплащане на задълженията по сметките за средства от Европейския съюз, от които е предоставен съответния заем.

Чл.23 (1) При невъзстановяване в срок на отпуснатите от общината временни безлихвени заеми за други общини и/или други бюджетни организации, чиито бюджети не са част от държавния бюджет, се дължат лихви съгласно Закона за лихвите  върху данъци, такси и други подобни държавни вземания.
(2) За отпусканите от общинския бюджет временни безлихвени заеми може да се изискват обезпечения при условия и по ред, видове и размери, определени от общинския съвет.

Чл.24 Подлежащи на отпускане трансфери за бюджетна организация може да се прихващат с подлежащите на възстановяване трансфери и безлихвени заеми от нея за общинския бюджет или сметките за средства от Европейския съюз, доколкото със закон или с акт на Министерския съвет не е определено друго.

Чл.25  Приходите по общинския бюджет се  събират от общинската администрация, освен ако със закон не е определено друго.

Чл.26 (1)Изпълнението на бюджета се организира от Кмета на общината чрез кметовете на кметства и чрез ръководителите на бюджетни  звена, финансирани от  и чрез общинския бюджет.

(2) В рамките на своята компетентност през бюджетната година общинският съвет може да открива, закрива или преструктурира бюджетни звена в общината, финансирани със собствени приходи.

(3) Финансовите последици от решенията на общинския съвет по ал. 2, както и тези, свързани с освобождаване на отделни категории лица от заплащане на определени публични задължения към общината, са за сметка на собствените приходи и/или на разходите за местни дейности по бюджета на общината.

(4) При разглеждането на решения, в случаите на ал.2 и ал. 3, общинския съвет разглежда и информация за оценката на въздействие върху общинския бюджет. 

(5) Проекти за решения, които биха довели до нарушение на фискалните правила и/или до влошаване на показателите по общинския бюджет, съгласно раздел ІІІ не се разглеждат.

(6)В случаите на внесени проекти за решения по ал.2-5,  кметът на общината представя мотивирано становище за влиянието върху общинския бюджет.

Чл. 27. (1) Промени по общинския бюджет през бюджетната година и в размера на бюджетните взаимоотношения на общината с държавния бюджет се извършват при условията и по реда на Закона за публичните финанси и на закона за държавния бюджет за съответната година.

(2) Промените по общинския бюджет,  извън тези по показателите на общинския съвет, в резултат на получени като трансфери или временен безлихвен заем средства от държавния бюджет и от други бюджети и сметки, се одобряват от общинския съвет.

Промените, засягащи делегираните от държавата дейности, се одобряват при спазване на ограниченията по чл. 125, ал. 1, т. 1 от Закона за публичните финанси.

(3) Общинският съвет може текущо през годината да одобрява компенсирани промени между показатели на капиталовите разходи, както и между отделни обекти, финансирани със средства от целевата субсидия, определена със закона за държавния бюджет за съответната година, в случаите в които общината не е в договорни отношения за съответния обект и промените засягат само съответната бюджетна година. 

(4) Решението на общинския съвет за приемане на общинския бюджет по чл. 18, ал. 2, може да се изменя по начина, по който е прието.

(5) При промяна във финансово-икономическите условия и нормативната и методическа рамка, кметът  на общината има право да променя текущо през годината показателите  по общинския бюджет  по чл.18, а.5, т.8 и 9, като внася информация в деловодството на Общински съвет – Павел баня за направените промени. 

(7) В случаите на изменения в размерите на бюджетните взаимоотношения в изпълнение на нормативен акт, кметът на общината има право служебно да изменя показателите по  чл.18, ал.2, т.2 и т. 3.

(8) Кметът на общината разработва система за наблюдение, оценка и контрол на показателите по чл. 18, ал. 5, т. 1 и 2 и т.7, в съответствие с Раздел ІІ.

(9) Кметът отразява промените по бюджета на общината, съответно по бюджетите на второстепенните разпоредители с бюджет към него, като издава заповеди.

Чл. 28. (1) Общинският съвет може с решението за приемане на бюджета, доколкото със закон не е определено друго, да оправомощи кмета на общината да извършва компенсирани промени:

1. в частта за делегираните от държавата дейности - между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

2. в частта за местните дейности - между утвърдените разходи в рамките на една дейност или от една дейност в друга, без да изменя общия размер на разходите.

(2) В изпълнение на правомощията си по ал. 1 кметът издава заповеди.

(3) Кметът извършва съответните промени по бюджета на общината, включително по бюджетите на второстепенните разпоредители с бюджет към него, в рамките на промените по ал. 1.

(4) След изтичането на всяко тримесечие кметът на общината представя в общинския съвет актуализираното разпределение на променените бюджети в резултат на извършените промени по реда на ал. 1 и чл. 27, ал.9 .

Чл. 29(1) Временно свободните средства по бюджета на общината могат да се ползват за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местните дейности, и се спазват относимите за общината фискални правила по Закона за публичните финанси, като не се променя предназначението на средствата в края на годината.

(2) С приемането на решението за общинския бюджет или във всеки конкретен случай, общинския съвет може да оправомощи кмета да ползва временно свободните средства, при условията на ал. 1. 

Чл. 30  Не се допуска извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината

Чл. 31  (1) Общината възстановява  в държавния бюджет  неусвоените средства от целеви трансфери, в срок до 31 януари на следващата бюджетна година.

(2) Постъпилите по  бюджета на общината средства от целеви субсидии за капиталови разходи, които не са усвоени към края на текущата бюджетна година, се разходват за същата цел през следващата бюджетна година, като при остатък той се възстановява в държавния бюджет в срок до 20 декември.

(3) Алинеи 1 и 2 не се прилагат, когато със закона за държавния бюджет за съответната година е определено друго.

Чл. 32  (1) Кметът на общината може да ограничава или да спира финансирането на бюджетни организации, звена и субсидирани дейности по бюджета на общината при нарушение на бюджетната дисциплина, настоящата наредба и/или решенията на общинския съвет до неговото преустановяване.

(2) Прилагането на ал. 1 не може да води до преустановяване дейността на засегнатата бюджетна организация, звено или субсидирана дейност или до неизпълнение на произтичащи от нормативен акт или от международен договор задължения.

(3) Нарушение  по ал.1  се установява по реда на СФУК, като в зависимост  от тежестта на нарушението , кметът  на общината може да уведоми и общинският съвет за предприетите действия.

Чл. 33(1) Кметът на общината осъществява текущо наблюдение на:

1. изпълнението на общинския бюджет и общинските сметки за средства от Европейския съюз;

2. показателите на контролирани от общината лица, които попадат в подсектор "Местно управление" и не са разпоредители с бюджет по бюджета на общината, както и на динамиката и текущото състояние на техния дълг;

3. съществени сделки и операции на общината и на разпоредителите с бюджет по бюджета на общината, които нямат пряк касов ефект върху бюджета на общината.

(2) Кметът представя в общинския съвет информация за изпълнението на бюджета на общината, сметките за средства от Европейския съюз, както и за останалите показатели, сделки и операции по ал. 1, т. 2 и 3 за полугодието.

(3) Информацията по ал. 1, т. 2 и 3 се представя обособено от информацията по ал. 1, т. 1 в обем, форма и съдържание, определени с указание на министъра на финансите.

Чл. 34(1) Кметът на общината осъществява текущо наблюдение за състоянието на дълга на общината  и на търговските дружества с общинско участие в капитала  и на останалите контролирани от общината лица, чиито средства и операции не са включени в общинския бюджет.

(2)Условията и редът за предоставяне на информацията по ал.1 се утвърждават от кмета на общината и се публикуват на интернет страницата на общината.

(3)Управителите на търговските дружества с общинско участие в капитала, изпълняват ангажиментите си по предоставяне на информацията по ал.1 в съответствие с условия и ред по ал.2.

(4)В случай на неизпълнение на горните изисквания, кметът на общината внася информация в общинския съвет с предложение за предприемане на действия.
(5)Кметът представя информацията за изпълнението на бюджета на общината и данни от текущото наблюдение на състоянието на дълга по ал.1.

РАЗДЕЛ VІІІ

Отчитане

Чл. 35(1) Кметът на общината изготвя годишния отчет за изпълнението на бюджета по показателите, по които е приет, придружен с доклад, и в срок до 31 август на следващата година го внася за приемане от общинския съвет.

(2) Отчетът по ал. 1 се придружава и от:

1. отчет за изпълнението на сметките за средства от Европейския съюз;

2. отчетната информация за осъщественото текущо наблюдение по чл. 137, ал. 1, т. 2 и 3;

3. друга отчетна информация.

(3) В доклада по ал. 1 се включва и информация за изпълнението на фискалните цели, както и за изпълнението на бюджетната прогноза за следващите три години.

(4) Председателят на общинския съвет организира публично обсъждане на отчета по ал. 1 от местната общност, като оповестява датата на обсъждането най-малко 7 дни предварително на интернет страницата на общината и в местни средства за масово осведомяване. Публичното обсъждане се провежда със съдействието на кмета на общината, по ред, определен  от общинския съвет

(5) Общинският съвет след обсъждането по ал. 4 приема отчета по ал. 1 не по-късно от 30 септември на годината, следваща отчетната година.

(6) Приетият отчет по ал. 5 и отчетът за сметките за средства от Европейския съюз по ал. 2, т. 1 се публикуват на интернет страницата на общината.

РАЗДЕЛ IХ

Ред за изготвяне, утвърждаване и актуализиране на разчетите за сметките за средства от ЕС

Чл. 36 Сметките за средства от Европейскиясъюз не се включват в общинския бюджет.

Чл. 37 (1) За сметките за средства от Европейския съюз се съставят, утвърждават и актуализират разчети.

(2) Кмета на общината организира разработването на разчетите за сметките за средства от Европейския съюз, въз основата на:

1. сключените договори за безвъзмездна финансова помощ и отчетите по финансираните с тях проекти;

2. публикуваните решения за предоставяне на безвъзмездна финансова помощ;

3. консолидирана годишна прогноза за паричните потоци по отделните проекти.

(3) Разчетите за сметките за средства от Европейския съюз на общината се изготвят от кмета на общината и се утвърждават от общинския съвет.

(4) Разчетите за сметките за средства от Европейския съюз са с индикативен характер и съдържат и информация за основни финансови показатели, Съгласно Приложение към настоящата наредба.

(5) С решението за утвърждаване на разчетите за сметки за средства от европейския съюзна общината се определят и конкретните правомощия на кмета на общината, включително и да извършва компенсирани промени по показателите.

(6) Разчетите за сметките за средства от Европейския  съюз на общината се актуализират по реда , по който са утвърдени.

(7) Кметът на общината утвърждава правила за изготвяне и отчитане на разчетите за сметките за средства от Европейския съюз на общината, които представя в общинския съвет за информация.

Чл. 38 (1)Разчетите за сметките за средства от европейския съюз на общината се съставят  в български лева, независимо от спецификата на финансиращата програма.

(2) Чрез сметките за средства от ЕС се финансират всички проекти, по които общината е бенефициент  по различни програми и международни договори, за които е определено, че се ползват такива сметки.

(3) Чрез сметките за средства от ЕС може да се извършва авансово финансиране на плащания  на общината или на нейни звена, в качеството им на бенефициенти, под формата на безлихвени заеми по ред, начин и в срокове, определени от министъра на финансите, включително за осигуряване на средства за такова финансиране от централния бюджет.

(4) По предложение на кмета на общината , с решение на общинския съвет, за авансово финансиране на плащания на проекти по ал.2, може да се отпускат временни безлихвени заеми от бюджета на общината.

(5) Срокът за погасяване на заемите се обвързва със сроковете на съответното финансиране със средства от ЕС и свързаното с тях съфинансиране и може да превишава края на бюджетната година, при условие че не се нарушава нормалната дейност на общината.

(6) В случай на недостиг на средства, за авансови и междинни плащания по отделните проекти, общината може да поема дълг, при условията и реда на Закона за общинския дълг, Закона за публични финанси и Закона за държавния бюджет на Република България, настоящата наредба и решението на общинския съвет за приемане на бюджета.

РАЗДЕЛ Х

Общински дълг

Чл. 39 Общински дълг се поема с решение на общинския съвет и се формира от:

1. емисиите на общински ценни книжа;

2. дълга, поет с договори за общински заеми;

3. дълга на общинските предприятия по чл. 52 от Закона за общинската собственост;

4. изискуемите общински гаранции;

5. безлихвените заеми, отпуснати по реда на Закона за публичните финанси за временен недостиг на средства по бюджетите на общините;

6. безлихвените заеми от централния бюджет за финансиране на разходи до възстановяването им по одобрени проекти по програми, съфинансирани от Европейския съюз;

7.  финансов лизинг и останалите форми на дълг съгласно Регламент на Съвета (ЕО) № 479/2009 от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ, L 145/1 от 10 юни 2009 г.).

Чл. 40 Общината може да поема дългосрочен дълг за:

1. финансиране на инвестиционни проекти в полза на местната общност;

2. рефинансиране на съществуващ дълг;

3. предотвратяване и ликвидиране на последиците от форсмажорни обстоятелства;

4. осигуряване на плащания по изискуеми общински гаранции;

5. общински проекти за публично-частно партньорство.

Чл. 41(1) Общината може да поема краткосрочен дълг за финансиране на:

1. предоставяне на публични услуги при временен недостиг на средства, възникнал по време на изпълнението на бюджета;

2. капиталови разходи, средствата за които предстои да бъдат осигурени от бюджетни приходи, помощи или влязъл в сила договор за дългосрочен дълг;

3. неотложни разходи за предотвратяване и ликвидиране на последиците от форсмажорни обстоятелства; 

4. плащания по изискуеми общински гаранции.

(2) Краткосрочният дълг по ал. 1, освен в случаите по ал. 1, т. 2, трябва да бъде погасен в рамките на бюджетната година, в която е поет, но не по-късно от 25 декември на съответната година.

(3) В случай че краткосрочният дълг по ал. 1, т. 3 не може да бъде погасен в срока по ал. 2, той трябва да бъде поет за срок не по-дълъг от 6 месеца.

Чл. 42 Източници за обслужване на общинския дълг са:

1. приходи на общината;

2. общата изравнителна субсидия;

3. държавните трансфери за делегирани от държавата дейности, без тези за екологични обекти, за инвестиционни проекти в случаите, когато няма неразплатени разходи за тези дейности.

Чл. 43 Общината извършва текущо наблюдение за състоянието на дълга на търговските дружества с общинско участие в капитала, както и на останалите контролирани от общината лица, чиито средства и операции не са включени в общинския бюджет.

Чл. 44 (1) Кметът на общината изготвя годишен отчет за състоянието на общинския дълг и го внася в общинския съвет като неразделна част от отчета за изпълнението на общинския бюджет.

(2) Отчетът по ал. 1 съдържа и информация за дълга на лицата по чл. 43 и издадените от тях гаранции.

(3) Общинският съвет приема с решение годишния отчет за състоянието на общинския дълг и дълга на лицата по чл. 43.

Чл. 45 Кметът на общината внася предложенията за поемане на дългосрочен и краткосрочен дълг, които се разглеждат и одобряват от общинския съвет.

Чл. 46 Предложението за поемане на дългосрочен дълг трябва да отговаря на следните условия:

1. проектът да е от полза на местната общност;

2.предложението да е придружено от пълно описание на проекта - наименование, цели, технико-икономическа обосновка, очаквани срокове за реализация и социално-икономически анализ на очакваните резултати от осъществяването на проекта;

3. да е приложено подробно описание на всички финансови параметри на проекта - всички източници на финансиране на проекта и размер на съответния финансов ресурс, максимален размер на дълга, срокове и начини за усвояването му, лихвени условия, погасителна схема, размер на разходите за консултантски и административно-управленски услуги, източници за погасяване на дълга, влияние на дълговото финансиране и на разходите по обслужването на дълга върху бюджета на общината;

4. проектът да е предложен за обсъждане на местната общност, чиито становища и предложения са неразделна част от предложението.

Чл. 47 (1) Кметът на общината оповестява проекта, който ще се финансира чрез дългосрочен дълг, чрез покана за обсъждане, отправена до местната общност. Поканата трябва да съдържа общите параметри на проекта - предназначение, стойност, начин на финансиране и на обезпечаване, както и мястото и датата на провеждане на обсъждането.

(2) Поканата се публикува в един местен или регионален вестник и се поставя на обществено достъпно място в сградата на общината, като датата на обсъждането на проекта е най-малко един месец преди разглеждането на предложението от общинския съвет.

(3) Обсъждането се провежда при условия и по ред, определени с наредба, приета от общинския съвет. За изразените становища и постъпилите предложения се съставя протокол, който е неразделна част от предложението по чл. 45.

Чл. 48 Разпоредбите на чл. 46, т. 4 и чл. 47 не се прилагат за предложения относно удължаване на срока за погасяване на общински дълг, поет за финансиране на разходи за подготовка или изпълнение на проекти по програми, съфинансирани от Европейския съюз.

Чл. 49 Предложението за поемане на краткосрочен дълг трябва да е придружено с описание на финансовите параметри на дълга - размер на краткосрочния дълг, срокове за усвояването му, лихвени условия, погасителна схема, източници за погасяване, влияние на дълговото финансиране и на разходите по обслужването на дълга върху бюджета на общината.

Чл. 50 (1) Общинският съвет, с решението за приемане на бюджета за съответната година, приема решение за поемане на дълг, като определя:

1. максималния размер на дълга, изразен чрез номиналната му стойност;

2. валутата на дълга;

3. вида на дълга ;

4. начина на обезпечаване;

5. условията за погасяване;

6. максималния лихвен процент, такси, комисиони и други.

(2) С решението по ал. 1 общинският съвет възлага на кмета на общината да проведе процедурата за избор на финансова институция, която да осигури необходимото финансиране на проекта, или на финансов посредник при емитирането на общински ценни книжа.

Чл. 51 (1) Общинският съвет не може да приема решения за поемане на дългосрочен общински дълг след изтичането на 39 месеца от неговото избиране.

(2) Разпоредбите на ал. 1 не се прилагат за поетия общински дълг, за който със закон е предвидено, че не попада в обхвата на разпоредбата на чл. 32 от Закона за публичните финанси.

РАЗДЕЛ Х

Мониторинг и контрол

Чл. 52(1) Мониторингът  на бюджетния процес е система за постоянно наблюдение и оценка, с цел предотвратяване, отстраняване, минимизиране на рискове, както и разкриване на резерви и допълнителни финансови средства по общинския бюджет.

(2) Кметът на общината може да упълномощи длъжностни лица от състава на администрацията да осъществят функции по мониторинг и контрол и по изпълнение на настоящата наредба.
(3) Лицата по ал. 1 трябва да притежават необходимата квалификация и професионална компетентност, за да могат да осъществяват ефективно възложените функции.

Чл. 53  Резултатите от дейността по мониторинг са предназначени да се ползват за анализ и оценка на финансовото състояние на общината и за основа при подготовката на прогнози и тенденции при спазването на фискалните правила.

Чл. 54 Лицата по ал.1 имат право да предлагат на кмета подобрение в процесите и процедурите по бюджетната процедура. 

Преходни и заключителни разпоредби

§ 1. Наредбата е приета с Решение № …., Протокол № …. от …. .2024 г. на Общински съвет-Павел баня
§ 2. Наредбата се приема на основание чл.82, ал.1 от Закона за публичните финанси и влиза в сила от 01.01.2025 година. 
§ 3. Разпоредбите на тази Наредба могат да бъдат изменяни, допълвани или отменяни по предложение на Кмета на общината, Председателя на Общинския съвет или на група съветници.

§ 4. Разпоредбите на тази Наредба, които противоречат на нормативен акт от по-висока степен не се прилагат.

§ 5. С влизането в сила на тази наредба се отменя Наредбата за условията и реда за съставяне на тригодишната бюджетна прогноза за местни дейности и за съставяне, приемане, изпълнение и отчитане на общинския бюджет на Община Павел баня, приета с Решение № 576/17.01.2014 г. на Общински съвет Павел баня.
Приложение към чл.37, ал. 1 от Наредбата

Примерен индикативен годишен разчет за сметките за средствата от ЕС 
Проект: ……………………………………
ОП: ………………………………….

	Наименование на приходите,бюджетните взаимоотношения и финансирането
	§§
	Проектобюджет 20……. год.

	
	
	ОБЩО

За 20…. год
	Съфинансиране от бюджета на училището
	Допълнително финансиране от бюджета на училището
	От донори и национално финансиране

	І.Приходи
	
	
	
	
	

	Приходи от лихви по текущи банкови сметки
	24 08
	
	
	
	

	Други неданъчни приходи
	36 19
	
	
	
	

	Текущи помощи и дарения от страната
	45 01
	
	
	
	

	Текущи помощи и дарения от ЕС
	46 10
	
	
	
	

	Текущи помощи и дарения от други международни организации
	46 50
	
	
	
	

	Текущи помощи и дарения от чужбина
	46 70
	
	
	
	

	ІI. Трансфери
	
	
	
	
	

	Трансфери между бюджети (нето)
	61 00
	
	
	
	

	-получени трансфери /+/
	61 01
	
	
	
	

	-предоставени трансфери /-/
	61 02
	
	
	
	

	Трансфери м/у бюджети и сметки за средства от ЕС /нето/
	62 00
	
	
	
	

	-получени трансфери /+/
	62 01
	
	
	
	

	-предоставени трансфери /-/
	62 02
	
	
	
	

	Трансфери м/у сметки за средства от ЕС /нето/ 
	63 00
	
	
	
	

	-получени трансфери /+/
	63 01
	
	
	
	

	-предоставени трансфери /-/
	63 02
	
	
	
	

	Всичко трансфери:
	
	
	
	
	

	IIІ. Временни безлихвени заеми
	
	
	
	
	

	Врем.безл.заеми м/у бюджети (нето)
	75 00
	
	
	
	

	 -получени временни безл.заеми (+)
	
	
	
	
	

	 -възстановен временни безл. заеми (-)
	
	
	
	
	

	Врем.безл.заеми м/у бюджети и сметки за средства от ЕС /нето/ 
	76 00
	
	
	
	

	 -получени временни безл.заеми (+)
	
	
	
	
	

	 -възстановен временни безл. заеми (-)
	
	
	
	
	

	Врем.безл.заеми между сметки за средства от ЕС /нето/
	77 00
	
	
	
	

	ІV.Операции с финансови активи и пасиви
	
	
	
	
	

	Събрани средства и извършени плащания за сметка на други бюджети, сметки и фондове-нето /нето/
	88-00
	
	
	
	

	Събрани средства и извършени плащания от/за сметки за средства от ЕС – нето /+/-/
	88-03 
	
	
	
	

	Депозити и средства по сметки /нето/ /+/-/
	95 00
	
	
	
	

	Остатък в лева по сметки от предходния период (+)
	95 01
	
	
	
	

	Остатък в левова равностойност по валутни сметки от предходен период /+/
	95 02
	
	
	
	

	Остатък от предходния период 95-03 до 95-06 /+/ 
	
	
	
	
	

	Наличност  в левова по сметки в края на периода /-/
	95 07
	
	
	
	

	Наличност в левова равностойност  по валутни сметки в края на периода /-/
	95 08
	
	
	
	

	Наличност в края на периода(9507до9512)(-
	
	
	
	
	

	Всичко приходи, трансфери, финансирания:
	
	
	
	
	

	Наименование на разходите, бюджетните взаимоотношения и финансирането
	§§
	

	
	
	
	
	
	

	Заплати  и възнаграждения на персонала по трудови и служебни правоотношения
	01-00
	
	
	
	

	-заплати  и възнаграждения на персонала по трудови правоотношения
	01 01
	
	
	
	

	-заплати  и възнаграждения на персонала по  служебни правоотношения
	01 02
	
	
	
	

	Други възнаграждения и плащания на персонала
	02 00
	
	
	
	

	-за нещатен персонал по трудови правоотношения
	02 01
	
	
	
	

	-за персонала по извънтрудови правоотношения
	02 02
	
	
	
	

	-изплатени средства за СБКО, за облекло и други на персонала, с характер на възнаграждения
	02 05
	
	
	
	

	-обезщетения на персонала
	 02 08
	
	
	
	

	-други плащания и възнаграждения
	02 09
	
	
	
	

	Задължителни осиг. вноски от работодатели
	05 00
	
	
	
	

	-осигурителни вноски от работодатели за ДОО
	05 51
	
	
	
	

	-осигурителни вноски от работодатели за Учителски фонд /УчПФ/
	05 52
	
	
	
	

	-здравно-осиг.вноски от работодатели
	05 60
	
	
	
	

	-вноски за допълн.задълж.осигуряване
	05 80
	
	
	
	

	Издръжка
	10-00
	
	
	
	

	-храна
	10 11
	
	
	
	

	-постелен инвентар и облекло
	10 13
	
	
	
	

	-учебни и научно-изследователски разходи и книги за библиотеките
	10 14
	
	
	
	

	-материали
	10 15
	
	
	
	

	-вода,горива и ел.енергия
	10 16
	
	
	
	

	-разходи за външни услуги
	10 20
	
	
	
	

	-текущ ремонт
	10 30
	
	
	
	

	-командировки в страната
	10 51
	
	
	
	

	-командировки в чужбина
	10 52
	
	
	
	

	-разходи за застраховки
	10 62
	
	
	
	

	-други финансови услуги
	10 69
	
	
	
	

	-разходи за СБКО
	10 91
	
	
	
	

	-договорни санкции,неустойки , съдебни обезщетения
	10 92
	
	
	
	

	-други некласифицирани
	10 98
	
	
	
	

	Платени данъци,такси и административни санкции
	19 00
	
	
	
	

	Всичко разходи:
	
	
	
	
	

	Капиталови разходи
	
	
	
	
	

	Основен ремонт 
	51 00
	
	
	
	

	Придобиване на ДМА
	52 00
	
	
	
	

	Придобиване на НДА
	53 00
	
	
	
	

	Капиталови трансфери
	55 00
	
	
	
	

	Всичко разходи:
	
	
	
	
	


Счетоводител на проекта:                                              Ръководител на проекта:
Приложение към чл. 15., ал. 3 от Наредбата

Правила за условията и реда за извършване на промени, наблюдение, оценка и контрол на показателите по чл. 94, ал.3, т.1 и т. 2 и ал. 6 от Закона за публичните финанси (свързан с поетите ангажименти и възникналите задължения)

1. Общински съвет одобрява с тригодишната бюджетна прогноза на Община Павел баня индикативни стойности за максимален размер на новите задължения за разходи, които могат да бъдат натрупани през съответната година по бюджета на Община Павел баня и за максимален размер на ангажиментите за разходи, които могат да бъдат поети през съответния период. 
2. Община Павел баня изготвя консолидирана справка за поетите ангажименти и възникнали задължения. 
3. Второстепенните разпоредители с бюджет изготвят и представят в Община Павел баня справка за поетите ангажименти заедно с Отчета за касово изпълнение на бюджета. 
4. Разпоредителите с бюджет изготвят справката като се съобразяват с условията за поет ангажимент, дадени с указание ДДС № 04/01.04.2010 год. на Министерство на финансите. Поемане на ангажимент е налице, когато в резултат на сключен договор, международно споразумение, нормативен акт, решение на държавен, общински или съдебен орган или въз основа на друг документ се ангажира (обвързва) бюджет, извънбюджетна сметка или фонд на бюджетното предприятие с бъдещо плащане (плащания) на конкретно определима сума (суми) към конкретно определено лице (лица) при бъдещо изпълнение или наличие на определени условия и обстоятелства, засягащи съответното лице-получател на сумата (например насрещно изпълнение на задълженията по договор и др.) 
5. Разчитането на разходите при съставяне на бюджета за съответната бюджетна година включват остатъка от поетите ангажименти, отразени в Годишния финансов отчет (ГФО) на Община Павел баня за предходната година, които ще се реализират през текущата година, неразплатени задължения от предходната година и новите задължения, които ще бъдат поети. 
6. Наличният ангажимент по сключен договор с доставчици на активи и услуги, в края на всеки отчетен период е размера на определената сума по договора, намален с фактурираните задължения. 
7. Разходите, свързани с регулярни доставки и плащания за комунално-битови разходи  (вода, ел.енергия, парно) и договори с единични цени на разплащане, се отчитат като текущ ангажимент и текущ разход за бюджетната година. 
8. За спазване на изискването на чл. 94, ал. 3, т. 2 от Закона за публичните финанси, наличните ангажименти към края на годината да не надвишават 50 на сто от средногодишния размер на отчетените разходи за последните четири години, не следва да се поемат и ангажименти без осигурено финансиране. 
9. При отразяване на ангажиментите и задълженията да се прилагат указанията на Министерство на финансите.
ОБЩИНА ПАВЕЛ БАНЯ

